Mal for gjensidighetsavtale mellom arbeidsgiverlinjene i Den norske kirke

*Den følgende teksten inneholder både beskrivelser som kan inkluderes i en gjensidighetsavtale og punkter som må avklares i en slik avtale.*

I retningslinjene for politiets beredskap, PBS1, som nå er revidert, er Den norske kirke innlemmet i samarbeidet med politiet om redningstjenesten og skal være forberedt på å ta del i arbeidet med å gi omsorg og krisestøtte til rammede. Kirkens oppgave er først og fremst å gi medmenneskelig støtte når samfunnet rammes av kriser, ulykker og katastrofer. Siden Den norske kirke lokalt opptrer med to arbeidsgiverlinjer, må det inngås en gjensidighetsavtale mellom disse med hensyn til kirkens bidrag inn i kriseberedskapen.

Til grunn for denne malen for gjensidighetsavtaler, ligger prinsippet om at fellesråd og bispedømmeråd har arbeidsgiveransvar for egne ansatte. Med dette som utgangspunkt kan lokale avtaler regulere hvordan bispedømmeråd og fellesråd i akutte krise situasjoner skal samarbeide og gjensidig kan kalle ut forhåndsavtalte ansatte i begge linjer til tjeneste.

De grunnleggende prinsippene for norsk beredskap er ansvar, likhet, nærhet og samvirke[[1]](#footnote-1). Videre ligger til grunn KA sin veileder for beredskap i fellesråd og menighetsråd[[2]](#footnote-2). Den lokale kirkelige organisasjonen i en krisesituasjon bør være mest mulig lik den ordinære organisasjonen, og at begge arbeidsgiverlinjene har et selvstendig ansvar for samvirket.

Lokal kirkelig organisering kan variere. Derfor regulerer ikke denne malen alle forhold, men er et utgangspunkt for lokale tilpasninger.

Avtalen må inneholde beskrivelse av følgende punkter:

Arbeidsgiverspørsmål:

Hver av arbeidsgiverlinjene, i denne teksten omtalt ved prost og kirkeverge, har arbeidsgivers styringsrett ovenfor sine ansatte. Ved behov for kirkelig bemanning må dermed den av prost og kirkeverge som mottar et varsel, varsle den andre.  Prost og kirkeverge må sammen vurdere behovet for ansattressurser og gjensidig informere hverandre om tilgjengelige ressurser. Aktuelle prester må kalles ut av prosten og aktuelle fellesrådsansatte må kalles ut av kirkevergen.  Kirkeverge og prost har i krisesituasjoner samme styringsrett og HMS-ansvar over egne ansatte som i en normal situasjon.

 Begge linjer har ansvar for at avtalen er kjent for alle som i en krisesituasjon kan bli berørt av den.

* Utover dette må gjensidighetsavtalen beskrive:
Informasjonsrutiner mellom linjene
* Omfang av tilgjengelige personalressurser i begge linjer
* Oppdaterte kontaktlister med navn på ansvarlig
* Utkallingsrutiner
* Hvem som er stedfortreder i kirkevergen og prostens fravær.
* Rutiner for kontakt mellom prost og kirkeverge ved en krise, inkludert eventuelt hvordan ledelse skjer på tvers av linjene når kirkeverge eller prost ikke er tilgjengelig.
* Rutiner for informasjon og samvirke med valgte råd
* Rutiner dersom man har daglig leder i menighet

Materielle ressurser

Kirkene er soknets eiendom. Kirkelig fellesråd er ansvarlig for drift og vedlikehold av kirkene, og for sikkerhet og brannberedskap ved åpne kirker. Dersom en kirke skal åpnes, må sikkerheten for deltagerne og for selve bygget være ivaretatt. Dette ligger til fellesrådets forvaltningsansvar.

Menighetsrådet kan låne ut eller leie ut kirken, som beskrevet i Regler for bruk av kirken, kapittel 3. Samtidig har menighetsprester en selvstendig rett til bruk av kirkene, som beskrevet i Regler for bruk av kirkene § 12, og biskopen rett til bruk av bispedømmets kirker som beskrevet i Regler for bruk av kirkene § 14.[[3]](#footnote-3)

Utover dette må Gjensidighetsavtalen beskrive:

* Rutiner for hvem og hvordan kirker kan åpnes for publikum, samt behov for vakthold.

Kommunikasjon

Ved kriser er det vanlig at media henvender seg til Den norske kirke. Samtidig som det kan ha verdi med en offentlig respons fra kirken, må kommunikasjonen først avklares med den instansen som eier krisen.

Utover dette må gjensidighetsavtalen beskrive:

* Rutiner for avklaring av kirkens kommunikasjon med den instansen som eier krisen.
* Rutiner for utarbeiding av informasjon om menighetens tilbud i krisen i form av pressemeldinger, plakater, og informasjon på nettsider og i sosiale medier.
* Hvem som er lokalkirkens talsperson
* Rutiner ved håndtering av media knyttet til arrangementer i kirken i tilknytning til krisen.
* Retningslinjer for ansattes bruka av sosiale medier under krisen, med mindre dette er formulert i andre dokumenter.

Bruk av frivillige

Organisering av frivillige medarbeidere vil normalt være et ansvar for menighetsrådet.

Fellesråd kan forsikre frivillige ved å slutte seg til Kirkens arbeidsgiverorganisasjon (KA) sin avtale om ansvars- og ulykkesforsikring på vegne av Den norske kirke. De som i utgangspunktet er dekket under disse forsikringene, er deltagere, frivillige og besøkende i Den norske kirkes virksomhet, det vil si på arrangementer o.l. i regi av menighetsråd, fellesråd eller prest.

Utover dette må Gjensidighetsavtalen beskrive:

* Hvem som kan kalle ut frivillige til tjeneste i en krise. Hvem som i en krisesituasjon kan invitere frivillige og engasjere frivillige som ønsker å delta.
* Hvilken kompetanse frivillige må ha og hvordan kompetansen kan ivaretas
* Hvilke oppgaver som kan gis til frivillige
* Om frivillige må ha vist forenklet politiattest og eventuelle kontrollrutiner for dette
* Hvordan frivilliges sikkerhet ivaretas
*

Etterarbeid

Etter en krise er det avgjørende at ansatte og frivillige får oppfølging.

Gjensidighetsavtalen må beskrive:

* Rutiner og ansvar for oppfølgning og debrifing av alt kirkelig innsatspersonell.
* Rutiner og ansvar for oppfølging og debrifing av frivillige.

Øvelser

Jevnlige øvelser og opplæring er avgjørende for å opprettholde kirkelig beredskap. Gjensidighetsavtalen må beskrive:

* Ansvarsforhold for planlegging og igangsetting av øvelser
* Hyppighet av øvelser
* Opplæring av ansatte og frivillige.

Kirkerådet vil årlig sende ut forslag til beredskapsøvelser som kan brukes i forbindelse med øvelse i lokalkirken.

Gyldighetstid og oppsigelse

Gjensidighetsavtalen må beskrive avtalens gyldighetstid og hvordan den kan sies opp.

Drøfting med tillitsvalgte

Gjensidighetsavtalen drøftes med tillitsvalgte før undertegnelse og gjøres kjent for alle ansatte etter undertegnelse.

Orientering i menighetsråd, fellesråd og bispedømmeråd

Partene i denne avtalen legger noe av sin fullmakt til den andre arbeidsgiverlinjen. Derfor skal  Gjensidighetsavtalen legges fram og gjøres kjent for berørte menighetsråd, fellesråd og bispedømmeråd.

1. <https://www.dsb.no/lover/risiko-sarbarhet-og-beredskap/veileder/veileder-krisekommunikasjon/#organisering> [↑](#footnote-ref-1)
2. <https://www.ka.no/organisasjon/beredskap> [↑](#footnote-ref-2)
3. <https://kirken.no/nb-NO/om-kirken/slik-styres-kirken/lover-og-regler/regler-for-bruk-av-kirken/>   [↑](#footnote-ref-3)